कई बार ऐसा भी देखा गया है कि क्षेत्रीय असमानता के नारे के साथ राज्यों की सत्ता में आई पार्टियां रिश्वत के मैदान में केंद्रीय पार्टियों को भी पीछे छोड़ जाती हैं. सबसे ताज़ा उदहारण उत्तर प्रदेश की पिछली सरकार का है जो सामाजिक बराबरी स्थापित करने के नारे के साथ सत्ता में आई थी लेकिन आर्थिक भ्रष्टाचार की दुनिया में बड़े-बड़े रिकार्ड स्थापित करने में सफलता पायी. ऐसे और भी उदाहारण बहुत ही आसानी से मिल जायेंगे. सवाल यह उठता है कि चारों तरफ फैल रहे राजनीति के इस अँधेरे में क्या इस देश का आम आदमी तबाह हो जाने के लिए अभिशप्त है या उसको बाहर निकलने के लिए कोई रास्ता मिलेगा. क्या महंगाई पर काबू करने का कोई तरीका विकसित होगा या अब जनता गरीबी की हर रेखा के नीचे धकेल दी जायेगी.